b'\n_START_ARTICLE_\nVladas Motiekaitis\n_START_PARAGRAPH_\nVladas Motiekaitis (1896 m. gegu\xc5\xbe\xc4\x97s 30 d. Kaune \xe2\x80\x93 1971 m. spalio 10 d. Los And\xc5\xbeele, JAV) \xe2\x80\x93 smuikininkas, pedagogas, dirigentas.\n_START_SECTION_\nBiografija\n_START_PARAGRAPH_\nT\xc4\x97vas mok\xc4\x97jo groti klarnetu. I\xc5\xa1 gausios \xc5\xa1eimos u\xc5\xbeaugo tik 3 vaikai: Vladas \xe2\x80\x93 smuikininkas, Bronius \xe2\x80\x93 violo\xc4\x8delininkas, Izabel\xc4\x97 \xe2\x80\x93 medik\xc4\x97. 1911\xe2\x80\x931913 m. Vladas mok\xc4\x97si smuikuoti pas lenk\xc5\xb3 smuikinink\xc4\x99 Vand\xc4\x85 Bohuszewicz, kuri atvyko dirbti \xc4\xaf Ippo-Gechtmano muzikos mokykl\xc4\x85 Kaune._NEWLINE_Pirmojo pasaulinio karo metais V. Motiekaitis pateko \xc4\xaf rus\xc5\xb3 kariuomen\xc4\x99 Odesoje (Ukraina) ir buvo pulko orkestro kapelmeisteris, sureng\xc4\x97 solo koncert\xc5\xb3. Odesoje baig\xc4\x97 \xc5\xa1e\xc5\xa1ias gimnazijos klases, o 1921 m. \xe2\x80\x93 konservatorij\xc4\x85 (prof. K. Gavrilovo smuiko klas\xc4\x99)._NEWLINE_Gr\xc4\xaf\xc5\xbe\xc4\x99s \xc4\xaf Kaun\xc4\x85, Valstyb\xc4\x97s teatre sureng\xc4\x97 koncert\xc4\x85. 1922\xe2\x80\x931924 m. smuiko studijas t\xc4\x99s\xc4\x97 Leipcigo konservatorijoje pas prof. E. Wolgandta. Studijuodamas pirm\xc4\x85 kart\xc4\x85 atliko Juozo Gruod\xc5\xbeio \xe2\x80\x9eSonat\xc4\x85 d - moll\xe2\x80\x9c. Baig\xc4\x99s konservatorij\xc4\x85, gavo smuikininko solisto kvalifikacijos diplom\xc4\x85. Nuo 1924 m. rudens \xe2\x80\x93 Kauno muzikos mokyklos, nuo 1933 m. \xe2\x80\x93 konservatorijos smuiko ir kamerin\xc4\x97s muzikos klas\xc4\x97s mokytojas, nuo 1937 m. \xe2\x80\x93 vyresnysis mokytojas. Kelet\xc4\x85 met\xc5\xb3 visuomeniniais pagrindais d\xc4\x97st\xc4\x97 ir E. Laumenskien\xc4\x97s liaudies konservatorijoje._NEWLINE_Iki 1944 m. Kauno mokyklose i\xc5\xa1ugd\xc4\x97 vis\xc4\x85 b\xc5\xabr\xc4\xaf ger\xc5\xb3 smuikinink\xc5\xb3. Vadovavo pirmajam lietuvi\xc5\xb3 stygini\xc5\xb3 kvartetui, Kauno radiofone sub\xc5\xabr\xc4\x97 instrumentin\xc4\xaf trio, koncertavo kaip solistas smuikininkas ir su instrumentiniais ansambliais bei simfoniniais orkestrais. 1928\xe2\x80\x931933 m. buvo Kauno radiofono simfoninio orkestro vyr. dirigentas (v\xc4\x97liau koncertmeisteris), dirigavo Vinco Kudirkos ir Vilniaus simfoniniams orkestrams._NEWLINE_1944 m. pasitrauk\xc4\x97 \xc4\xaf Vakarus, trumpai gyveno Austrijoje (Leobene ir Bruch-Mure), kur mokytojavo muzikos mokyklose, 1945 m. persik\xc4\x97l\xc4\x97 \xc4\xaf Vokietij\xc4\x85 ir ten lietuvi\xc5\xb3 stovyklose vadovavo chorams, vargonininkavo, mokytojavo gimnazijoje (nuo 1946 m. Hanau lietuvi\xc5\xb3 stovykloje)._NEWLINE_1949 m. emigravo \xc4\xaf JAV ir apsigyveno Detroite. Dvejus metus d\xc4\x97st\xc4\x97 Sparkso konservatorijoje Royal-Oak, MI. Nuo 1952 m. iki mirties gyveno ir dirbo Los And\xc5\xbeele. Vert\xc4\x97si priva\xc4\x8diomis muzikos pamokomis ir derino muzikos instrumentus, 1964 m. i\xc5\xa1\xc4\x97jo \xc4\xaf pensij\xc4\x85._NEWLINE_Suk\xc5\xabr\xc4\x97 instrumentini\xc5\xb3 ir vokalini\xc5\xb3 k\xc5\xabrini\xc5\xb3: Sonat\xc4\x85 fortepijonui F-dur (1966 m.), pjesi\xc5\xb3 smuikui ir fortepijonui, dain\xc5\xb3. I\xc5\xa1augino keturis vaikus: Aldona \xe2\x80\x93 pianist\xc4\x97 ir chorved\xc4\x97, Algimantas \xe2\x80\x93 violon\xc4\x8delininkas, Jurgis \xe2\x80\x93 foto menininkas, Zita Ramul\xc4\x97 \xe2\x80\x93 kompiuterinink\xc4\x97.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'